CELEX: 32005D0744
Language: fi
Date: 2005-10-21 00:00:00
Title: 2005/744/EY: Komission päätös, tehty 21 päivänä lokakuuta 2005, vaatimuksista influenssavirus A:n alatyypin H5N1 aiheuttaman erittäin patogeenisen lintuinfluenssan tarttumisen ehkäisemiseksi jäsenvaltioiden eläintarhoissa pidettäviin tartunta-alttiisiin lintuihin (tiedoksiannettu numerolla K(2005) 4197)   (ETA:n kannalta merkityksellinen teksti)

22.10.2005   
            
            
               FI
            
            
               Euroopan unionin virallinen lehti
            
            
               L 279/75
            
         
      KOMISSION PÄÄTÖS,
   tehty 21 päivänä lokakuuta 2005,
   vaatimuksista influenssavirus A:n alatyypin H5N1 aiheuttaman erittäin patogeenisen lintuinfluenssan tarttumisen ehkäisemiseksi jäsenvaltioiden eläintarhoissa pidettäviin tartunta-alttiisiin lintuihin
   (tiedoksiannettu numerolla K(2005) 4197)
   (ETA:n kannalta merkityksellinen teksti)
   (2005/744/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon sisämarkkinoiden toteuttamista varten eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan,
   sekä katsoo seuraavaa:
   
               (1)
            
            
               Lintuinfluenssa on siipikarjan ja lintujen tarttuva virustauti, joka aiheuttaa kuolleisuutta ja häiriöitä, jotka voivat nopeasti saavuttaa epitsoottiset mittasuhteet ja aiheuttaa siten vakavan uhan eläinten terveydelle ja kansanterveydelle sekä vähentää jyrkästi siipikarjankasvatuksen kannattavuutta.
            
         
               (2)
            
            
               Yhteisön toimenpiteistä avian-influenssan torjumiseksi 19 päivänä toukokuuta 1992 annetussa neuvoston direktiivissä 92/40/ETY (2) säädetään torjuntatoimenpiteistä, joita on sovellettava lintuinfluenssan puhjetessa siipikarjassa rajoittamatta yhteisön sisäkaupasta annettujen säännösten soveltamista. Direktiiviä ei sovelleta, jos lintuinfluenssa todetaan muissa linnuissa, mutta siinä edellytetään, että näissä tapauksissa kyseisen jäsenvaltion on ilmoitettava komissiolle kaikista toteuttamistaan toimenpiteistä.
            
         
               (3)
            
            
               Eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset, 13 päivänä heinäkuuta 1992 annetussa neuvoston direktiivissä 92/65/ETY (3) ja erityisesti sen 3 artiklassa säädetään, että eläinten, siemennesteen, munasolujen ja alkioiden kauppaa ja tuontia ei pidä kieltää eikä rajoittaa muiden kuin sellaisten eläinten terveyttä koskevien syiden vuoksi, jotka johtuvat yhteisön lainsäädännön soveltamisesta ja erityisesti suojatoimenpiteistä, joita on toteutettu. Luonnonvaraisten eläinten pitämisestä eläintarhassa 29 päivänä maaliskuuta 1999 annetussa neuvoston direktiivissä 1999/22/EY (4) määritellään eläintarhat, joihin direktiiviä sovelletaan. Mainittu eläintarhojen määritelmä olisi otettava huomioon tämän päätöksen tarkoituksessa. Määritelmää on kuitenkin täydennettävä tässä päätöksessä tarkoitettua kauppaa varten.
            
         
               (4)
            
            
               Influenssavirus A:n alatyypin H5N1 aiheuttaman erittäin patogeenisen lintuinfluenssan esiintyminen on vastikään vahvistettu Turkissa, Romaniassa ja Venäjällä Uralvuorten länsipuolella. Saatu näyttö ja molekyyliepidemiologiset tiedot viittaavat vahvasti siihen, että lintuinfluenssavirus on levinnyt mainittuihin maihin Keski-Aasiasta muuttolintujen mukana. Tähän viittaa myös Maailman eläintautijärjestön (OIE) vastikään Venäjälle suuntautuvasta tarkastusmatkasta laadittu raportti, joka julkaistiin 14. lokakuuta 2005.
            
         
               (5)
            
            
               Koska on olemassa riski influenssavirus A:n alatyypin H5N1 aiheuttaman erittäin patogeenisen lintuinfluenssan kulkeutumisesta yhteisöön, komissio on tehnyt useita päätöksiä, kuten bioturvallisuustoimenpiteistä influenssavirus A:n alatyypin H5N1 aiheuttaman erittäin patogeenisen lintuinfluenssan tarttumisvaaran vähentämiseksi luonnonvaraisista linnuista siipikarjaan ja muihin vankeudessa pidettäviin lintuihin sekä varhaisen havaitsemisen järjestelmästä erityisen vaaralle alttiilla alueilla tehty päätös 2005/734/EY (5).
            
         
               (6)
            
            
               On paikallaan säätää yhteisön tasolla bioturvallisuustoimenpiteistä sen ehkäisemiseksi, että influenssavirus A:n alatyypin H5N1 aiheuttama erittäin patogeeninen lintuinfluenssa tarttuu jäsenvaltioiden eläintarhoissa pidettäviin tartunta-alttiisiin lintuihin, sekä luonnonvaraisen eläimistön suojelemiseksi ja biologisen monimuotoisuuden säilyttämiseksi.
            
         
               (7)
            
            
               Eläintarhoissa pidettävien tartunta-alttiiden lintujen rokottaminen saattaisi olla asianmukainen ehkäisevä lisätoimenpide tietyissä olosuhteissa.
            
         
               (8)
            
            
               Tämän vuoksi on myös asianmukaista säätää yhteisön tasolla olennaisista vaatimuksista, jotka asetetaan eläintarhoissa pidettävien lintujen rokottamiselle ja joita jäsenvaltioiden olisi noudatettava, jos ne katsovat tällaisten lintujen rokottamisen aiheelliseksi.
            
         
               (9)
            
            
               Vaikka rokottaminen rajoitetaan erityisiin eläinryhmiin, joita ei ensisijassa pidetä kaupan, se saattaa osaltaan vaarantaa lintuinfluenssaa koskevan aseman kansainvälisessä kaupassa, ei ainoastaan jäsenvaltion tai sen alueen osan kannalta, jossa rokottaminen suoritetaan. Tämän vuoksi rokotetuilla linnuilla ei pitäisi käydä kauppaa ilman tiettyjen edellytysten täyttymistä. Jäsenvaltioiden olisi ilmoitettava komissiolle 30. marraskuuta 2005 mennessä toimenpiteistä, jotka on toteutettu tämän päätöksen täytäntöönpanemiseksi oikealla tavalla.
            
         
               (10)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Tässä päätöksessä säädetään säännöistä, joiden avulla vähennetään influenssavirus A:n alatyypin H5N1 aiheuttaman lintuinfluenssan (jäljempänä ’lintuinfluenssa’) leviämistä luonnonvaraisista linnuista eläintarhojen tartunta-alttiisiin lintuihin. Kulloinkin epidemiologisesta tilanteesta riippuen säännöt suunnataan erityisesti ehkäisemään suoraa ja epäsuoraa kosketusta luonnonvaraisten lintujen, etupäässä vesilintujen, ja eläintarhojen tartunta-alttiiden lintujen välillä.
   2 artikla
   Tässä päätöksessä sovelletaan seuraavia määritelmiä:
   
               a)
            
            
               ’Eläintarhalla’ tarkoitetaan:
               
                           i)
                        
                        
                           kaikkia pysyviä laitoksia, joissa luonnonvaraisten eläinlajien eläimiä pidetään näytteillä yleisölle seitsemän tai sitä useamman päivän ajan vuodessa, lukuun ottamatta sirkuksia, lemmikkieläinkauppoja ja laitoksia, joille jäsenvaltiot myöntävät vapautuksen tämän direktiivin vaatimuksista sillä perusteella, että ne eivät pidä huomattavaa määrää eläimiä tai lajeja näytteillä yleisölle ja että vapautus ei vaaranna tämän päätöksen tavoitteita; ja
                        
                     
                           ii)
                        
                        
                           ’hyväksytyllä yhteisöllä, laitoksella tai keskuksella’ neuvoston direktiivin 92/65/ETY 2 artiklan 1 kohdan c alakohdassa määriteltyä yhteisöä, laitosta tai keskusta.
                        
                     
         
               b)
            
            
               ’Tartunta-alttiilla linnulla’ tarkoitetaan mitä tahansa lintulajia, johon lintuinfluenssa saattaa tarttua ja jota ei ole tarkoitettu eläintuotteiden valmistukseen.
            
         3 artikla
   Jäsenvaltioiden on toteutettava asianmukaiset käytännön toimenpiteet sen riskin vähentämiseksi, että lintuinfluenssa kulkeutuu luonnonvaraisista linnuista eläintarhoissa pidettäviin tartunta-alttiisiin lintuihin ottamalla huomioon liitteessä I vahvistetut perusteet ja riskitekijät.
   4 artikla
   Jäsenvaltiot voivat riskinarvioinnin perusteella päättää rokottamisen käyttämisestä lintuinfluenssaa vastaan eläintarhoissa pidettäviin tartunta-alttiisiin lintuihin, joiden katsotaan olevan vaarassa sairastua lintuinfluenssaan, liitteessä II vahvistettuja vaatimuksia noudattaen.
   5 artikla
   1.   Jäsenvaltioiden, jotka aikovat soveltaa 4 artiklassa säädettyä rokottamista, on toimitettava komissiolle ja virallisesti esitettävä elintarvikeketjua ja eläinten terveyttä käsittelevälle pysyvälle komitealle eläintarhoissa pidettäviä tartunta-alttiita lintuja koskeva rokotusohjelmansa.
   2.   Edellä 1 kohdassa tarkoitettuun rokotusohjelmaan on sisällytettävä ainakin seuraavat yksityiskohtaiset tiedot:
   
               a)
            
            
               niiden eläintarhojen tarkka osoite ja sijainti, joissa rokottaminen on määrä suorittaa;
            
         
               b)
            
            
               tartunta-alttiiden lintujen erityiset tunnistetiedot ja lukumäärä;
            
         
               c)
            
            
               rokotettavien lintujen yksilökohtaiset tunnistetiedot;
            
         
               d)
            
            
               käytettävä rokotetyyppi, rokotusohjelma ja rokotusajankohta;
            
         
               e)
            
            
               syyt päätökselle soveltaa rokotustoimenpiteitä;
            
         
               f)
            
            
               suoritettavien rokotusten aikataulu.
            
         6 artikla
   Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet. Niiden on ilmoitettava tästä komissiolle viipymättä.
   7 artikla
   Tämä päätös on osoitettu kaikille jäsenvaltioille.
   
      Tehty Brysselissä 21 päivänä lokakuuta 2005.
      
         
            Komission puolesta
         
         Markos KYPRIANOU
         
         
            Komission jäsen
         
      
   
   
      (1)  EYVL L 224, 18.8.1990, s. 29. Direktiivi sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY (EYVL L 315, 19.11.2002, s. 14).
   
      (2)  EYVL L 167, 22.6.1992, s. 1. Direktiivi sellaisena kuin se on viimeksi muutettuna vuoden 2003 liittymisasiakirjalla.
   
      (3)  EYVL L 268, 14.9.1992, s. 54. Direktiivi sellaisena kuin se on viimeksi muutettuna direktiivillä 2004/68/EY (EUVL L 226, 25.6.2004, s. 128).
   
      (4)  EYVL L 94, 9.4.1999, s. 24.
   
      (5)  EUVL L 274, 20.10.2005, s. 105. Päätös ellaisena kuin se on muutettuna päätöksellä 2005/745/EY (ks. tämän virallisen lehden sivu 79).
   
      LIITE I
      Perusteet ja riskitekijät, jotka on otettava huomioon sovellettaessa 3 artiklassa säädettyjä toimenpiteitä yksittäisissä eläintarhoissa
      
                  1.
               
               
                  Eläintarhan sijainti muuttolintujen lentoreittien varrella, erityisesti jos muutto tapahtuu Keski- ja Itä-Aasiasta sekä Kaspianmeren ja Mustanmeren alueilta.
               
            
                  2.
               
               
                  Eläintarhan etäisyys kosteista alueista, kuten lammista, soista, järvistä tai joista, joihin muuttavat vesilinnut saattavat kerääntyä.
               
            
                  3.
               
               
                  Eläintarhan sijainti alueilla, joilla muuttolintujen, erityisesti vesilintujen, tiheys on suuri.
               
            
   
      LIITE II
      ROKOTTAMISEN KÄYTÖLLE ASETETUT VAATIMUKSET
      
                  1.
               
               
                  Suoritettavan rokottamisen laajuus
               
               
                  Rokottaminen kohdistetaan ainoastaan eläintarhan tartunta-alttiisiin lintuihin.
               
            
                  2.
               
               
                  Rokotettavat lintulajit
               
               
                  Kaikista rokotettavista linnuista on laadittava luettelo yksilökohtaisine tunnistetietoineen, ja se on säilytettävä vähintään kymmenen vuotta rokotuspäivästä lukien.
               
            
                  3.
               
               
                  Rokottamisen kesto
               
               
                  Kaikki eläintarhassa rokotettavat linnut on rokotettava mahdollisimman pian. Joka tapauksessa kukin rokottaminen eläintarhassa on saatava päätökseen 96 tunnin sisällä.
               
            
                  4.
               
               
                  Rokotettuja lintuja ja rokotetuista linnuista saatavia tuotteita koskevat erityisrajoitukset
               
               
                  Rokotetuilla linnuilla ei saa käydä kauppaa eikä niitä saa siirtää muutoin kuin virallisessa valvonnassa saman jäsenvaltion eläintarhojen välillä tai, kun siihen on saatu toisen jäsenvaltion erityinen lupa.
                  Tällaisista linnuista saatuja lintutuotteita ei saa päästää elintarvikeketjuun.
               
            
                  5.
               
               
                  Rokotettujen lintujen erityinen tunnistaminen ja rekisteröinti
               
               
                  Rokotettujen lintujen on oltava yksilökohtaisesti tunnistettavissa, ja näiden lintujen tunnistetiedot on kirjattava selkeästi ja asianmukaisesti. Rokotettujen lintujen osoittamiseen käytetään häviämätöntä tunnistusmerkintää rokotuksen yhteydessä aina kun se on mahdollista.
               
            
                  6.
               
               
                  Rokotuskampanjan toteuttaminen
               
               
                  Rokottaminen suoritetaan toimivaltaisten viranomaisten alaisen virkaeläinlääkärin valvonnassa. Viruksen leviäminen on estettävä tarpeellisin toimenpitein. Mahdolliset käyttämättömät rokotteet on palautettava rokotteen jakelupisteeseen, ja rokotettujen lintujen ja käytettyjen annosten lukumäärästä on annettava kirjallinen selvitys.
                  Ennen rokottamista ja vähintään 30 päivää sen jälkeen on mahdollisuuksien mukaan otettava verinäytteet lintuinfluenssan serologista testausta varten. Testituloksista pidetty kirja on säilytettävä vähintään kymmenen vuotta.
               
            
                  7.
               
               
                  Käytettävä rokote
               
               
                  Inaktivoidun rokotteen, jota aiotaan käyttää, on oltava sopivasti formuloitu ja tehokas esiintyvää virustyyppiä vastaan. Se on käytettävä valmistajan ja/tai eläinlääkintäviranomaisten antamien ohjeiden mukaan.
               
            
                  8.
               
               
                  Komissiolle tämän ohjelman soveltamisesta annettavat tiedot
               
               
                  Komissiolle ja jäsenvaltioille on annettava tarkka selostus ohjelman toteutuksesta ja suoritetun testauksen tuloksista eläintarvikeketjua ja eläinten terveyttä käsittelevän pysyvän komitean yhteydessä.